정조 10년 · 목
狀啓以爲。卽接義州府尹李祖源本月十二日成貼狀啓謄報內。當日戌時量。槍軍持來栅門入送差備譯官洪命福尹春咸。問安軍官方處坤訓導方世弘等。同日辰時成送告目內。勅行十二日辰時出栅。 馬轉站止宿。十三日渡江。上勅雖年過七十。外貌剛健。性品廉白剛直。頗察察於禮貌之間。且寡言笑。故通官輩不敢有閒漫酬酢。 副勅則年纔三十二。爲人甚樂易。命福來待之。由五通官。齊進入告。則上勅細問何官何品。使之書納姓名。始許入來。故入見打恭後仍曰。 遠接使布政使。委送俺等。恭問大人行路之節。而栅外三站。係非邑站。故恐或草率。仍令俺等申飭而來矣。 上勅答曰。兩位大人。有此慰問。感謝感謝。至於供億。則皇上聞貴國世子喪逝之報。大加哀愴。不待該部擬望。特泒俺等。馳驛致祭。凡係貴國擧行之事。務從省減。沿途人夫。須勿多發。房屋亦勿修理。雖帳幕亦可容宿。飮食凡百。亦遵節約。切勿糜費。至可至可。至於擧行事件講定之際。 上勅曰。此非貴國吉禮。凡係華美之具。一切除去可也。通官曰。聞諭祭勅。則京外不排宴不動樂。卓面不插花矣。上勅曰。然矣。況朝鮮乃禮義之邦。諭祭之行。寧有宴樂之可論乎。不但此也。爲弊者竝爲除去然後。始可謂體皇上之心。京中七宴。五大站宴享。歌舞童軒架儺禮雜戲遊觀牛駞駱牛軍威軍竝除減。禮樂軍樂。殿庭軒架。陳而不作之意停當。今番勅使。只行諭祭。而無致弔之節。勅使服色。不穿補服蟒袍。諭祭文一道外無勅書。祭品外無他賜物。同諭祭文及祭品數爻。謄書出送。勅使入京日子。以九月初一日完定。不可進退云。故命福等告于上勅曰。延勅日子。例自小邦擇上等吉日。從前欽差大人。擧皆用我國擇日。大人今雖以九月初一日完定。小邦擇日。若出於八月之內。則將何爲之。上勅曰。八月則不可入京云。故問其由於通官。則以爲八月十三日。卽皇上聖節。八月內凡係諭祭等事。不敢擧行。故大人之定以九月初一日者。良以此也。八月之內實難變通云。而勅使以自持來銀器取用。而入接房舍及茶啖飯奉。循例擧行。祭品物種。盛於兩箱而來。渡江後先爲上送之意停當。副勅則言笑侃侃。甚有和氣。以爲今番皇上特旨泒定。故俺等以部閣堂官。奉差而來云。而三大通官倭克精額。本姓金哥。曾前通官貴福之弟也。與工部尙書金簡爲同姓。而其祖墳在於義州。故回來時致祭次羊三口持來探報。同諭祭文及祭品數爻。謄書別紙。送于儐臣事。狀啓謄啓。諭祭文及祭品數爻。上送于迎接都監。勅使入京日子之若是稽遲。誠甚可悶。而勅使所言。旣以聖節爲拘。則在我之道。恐無爭執之辭。姑待勅行渡江。更使任譯往復停當後。卽爲登聞計料。緣由馳啓云云。八月十二日亥時封啓。○敎曰。 安州中使。待渡江狀啓來到當發送。而十八九間若抵安州。則中使或有未及之歎。如或未及。守令中秩高人。以亞卿假銜傳御帖名帖。仍傳禮物。禮物已自戶曹先置安州。使之推出傳致。仍以別遣亞卿迎慰之意。措辭致諭。下去中使處。傳御帖名帖。以別例傳問安之意事。卽令館伴。星火行會遠接使處。十二日所出狀啓。今午始到。十三日渡江形止今已向昏。尙無消息。撥路之稽滯。極爲駭然。此意一體嚴飭道臣。又狀啓以爲。卽接義州府尹李祖源。本月十三日成貼狀啓謄報內。差備譯官洪命福尹春咸。問安軍官方處坤訓導方世弘等。當日辰時量先爲還來所告內。勅行十二日酉時到馬轉站止宿。十三日平明離發。三江朝飯後。因爲渡江事狀啓謄報謄啓。五處宴享。竝爲除減。則臣華鎭齎來黃州安北定州義州等四處迎慰御帖。依例傳授於問禮官臣金履翼。復命之路。使之齎奉還納。 平壤站迎慰御貼帖。問安使成川府使金載瓚處傳授之意。分付於迎慰使慈山府使尹東晩處。京外宴享。旣已除減。則例有中路別問安致謝之事。今番中路問安承旨。皆以道內守令差定。致謝之節。以前站問安承旨兼爲擧行。卽令都監稟旨分付。 勅使齎來。只是諭祭文而無勅書。故前來勅書迎接儀註一度。亦爲同傳於問禮官。栅內先送任譯洪命福等。自馬轉站先爲出來。詳言昨日手本外酬酢一通。首譯所告內。以爲回到蔥秀站。入見勅使。則上副勅同坐而問曰。貴國之馬。步品如何。 首譯曰。雖體小。而間多善步者矣。副勅曰。再昨年阿大人來時。乘馬而行乎。 首譯曰。伊時乘轎。間或乘馬矣。 上勅曰。轎是馬駕乎人擡乎。 首譯曰。駕以兩馬矣。 上勅曰。馬轎便是車子。俺們當乘之。而至於人轎。則皇上禁肩輿。不可乘也。 首譯曰。祭品物種。到義州卽當先爲上送。而祭單紬絹中以何樣件當爲焚帛耶。上勅曰當用白絹。而今番則祭品加倍二疋爲宜矣。首譯以入京日子屢次相議於通官。則以爲勅使入京後。卽行諭祭。八月內不得入京。此是自北京已定之事。今無可論。至於九月。則毋論初一二三日。若合於貴國擇日。則勅使必聽從矣。 首譯曰。然則此意。遠接使必馳奏於國王前矣。通官曰。撥馬往返。當爲幾日。首譯曰。當爲六七日矣。及到馬轉站。首譯入見上副勅。告以先還義州。則上副勅曰。汝須坐聽吾言。吾行奉皇旨。安慰國王致祭世子。吾豈敢侈大乎。聞前此勅行。盛備佳饌。畢竟爲貴國下人喫破之資。何必浪費如此。吾亦有所齎者。得一盂白米飯足矣。歸語爾們管事大人。爲吾兩人支待者。一切節減。且聞俺們跟役於沿途。紬布扇子等物。不無誅求者。站吏亦頗見施云。此行若有此弊。爾們來告于我。我當治罪。此意亦須歸告可也。再三叮囑。 上勅之意。欲以淸白往還。不失體貌。頗察察於禮節之間。至令差備譯官。亦呈名貼而後許見。凡係禮節。問於通官。則通官對以到朝鮮。問於朝鮮人而行則好矣。上勅曰。大國欽差。豈可問禮於小國人乎。頗加誚責於通官。故通官輩擧皆畏憚。入京日子。若是遲延。拘於聖節。旣云預定。則彼有所執之義。我無可爭之辭。多般開諭。萬無回聽之道。且以九月。則無論某日。當從貴國所擇之言觀之。尤可知八月內。則不欲致祭之意。以此之故。前路排站等節。尙未完定。事多可悶。殊甚罔措。緣由馳啓云云。八月十三日午時封啓。敎曰。觀此狀辭。今月內不欲入京。誠如譯舌所傳。則勢難强迫。以來月初三日入京之意。令遠接使以此周旋後。路程記修正後錄狀聞事。令館伴星火行會。各別嚴飭。沿路監司處。使之飛傳。當初勅行之未到栅也。若知此箇事狀。則徐徐出栅。無使入我境後許久遲滯可也。渠以資高譯官。不能出力方便。究厥所爲。極爲無狀。該譯官張濂。自都監催促拿來。決棍後勘罪。以此狀辭觀之。勅使盛言廚傳之弊。彼言旣如此。則我國接待時。凡係飯奉茶啖等屬。務從精約。勅使如以爲侈過。則與新頒式例。雖不準。當一依勅使言爲之。仍爲知委前站諸道事。一體分付。○諭祭文。皇帝諭祭朝鮮國世子姓諱之靈曰。朕惟仁深撫遠。體屬國以懷柔。禮備餙終。沛殊恩以周䘏。眷蓀蘭之凋謝。申奠醊之哀榮。爾朝鮮國世子姓諱。性稟惠和。世傳恭順。東溟毓秀。方期緖業之能承。早歲紹封。佇望屛藩之克副。乃遽嬰夫疢疾。致訃告之忽聞。朕憫悼情深。軫懷誼切。用頒弔唁。以表彝章。於戲。煥鳳閣之絲綸。寵錫永光於遠服。沐天家之雨露。恩膏下逮於泉扄。爾靈有知。尙其歆格。○祭品。淸單祭文一道。 檀香二炷。銀壺一把。銀爵三隻。白綾十疋。白紡絲八疋。 藍紡絲二疋。白絹二疋。折牛羊猪桌銀三百兩。○通官持來儀註。設應祭之神主於東西向。奉安諭祭文於正中。正副使左右立。立於諭祭文左右。列所賜銀絹於神位案上。國王率陪臣行三跪九叩禮。畢。退立於神位案左。係國王行禮後退立。乃宣諭祭文。係朝鮮通官宣讀。國王皆俯伏。宣畢。興。奉詣焚帛所。 在致祭殿外。焚畢。國王就拜位。率陪臣行禮。 卽焚帛所。向北謝恩。行三跪九叩禮。正副使乃退。未退以前。在諭祭文左右立。退出致祭外少歇。後引上國王殿。行賓主禮。一。據禮部祠祭司所送儀註。但稱列所賜銀絹于神位案上等語。而檀香放在何處。 正使如何上香。其爵壺安置何處。正副使奠酒是否。跪奠抑係立奠。何人捧壺遞爵。該國王于奠酒之時。在何處排列。祈令分晰登註。以便照行。覆。詢據通官稱上次欽賜器幣。俱陳于東傍神位前案上。 正副使立上香不奠酒。一。據祠祭司摺開。通官讀祭文。乃面詢通官雙林。及稱通官不讀。係朝鮮國人宣讀等語兩相互。未知何者爲是。祈于例案曁會典內飭査明註入。覆。據通官稱上次。係朝鮮國通官宣讀祭文。一。據祠祭司摺開。祭日穿素服等語。及面詢通官雙林。則二三其說。毫無定見。惟査乾隆二十七年例案可査。彼時穿用何項服色。自必記載。則例祈確査上屇成案指示照行。此條係當面奉旨諭令査問之件合倂聲明。覆。據通官稱上次。諭祭穿素服一定例。一文武官員尙有相見儀註。則奉使外國。如何相見。自有一定禮儀應將。該國王初見正副使時。係如何行事。幷該國王于祭畢謝恩後。如何向正副使行禮。其陪臣行禮是否。另係一起乾隆二十七年內。自有記載。則例可査。祈査明登註示知。覆。 正副使與國王相見禮儀。遍査會典。則例俱未開載。玆詢據從前曾往朝鮮通官。回稱祭日禮畢後。該國王引正副使。正副使及國王各分至殿外東西幄內。少憩。乃引至正殿內相見。國王固請行再拜禮。正副使東位西向。國王西位東向。該國官進酒桌。國王擧爵。正副使亦擧爵。酒三四行。正副使及國王俱起立。該國官仍分引至原憩幄內。少憩。 正副使回館。一。祭官係何項官員。背負一切賞物。係交何人經管。收掌沿道是否。逐站更換。諭祭之日所有執事。係何人執持。祈査示知。覆。査恭齎祭文賞物及執事。由兵部派撥夫馬。沿途遞送。已經本部咨行在案。所有祭文賞物。由本部大人面交欽差大人。査收諭祭時執事。通官稱俱該國派人執持。一。所有應頒儀註是否。竝咨行朝鮮國王。一體遵明。祈査示。覆。査向來幷無應頒儀註。咨行朝鮮國王。以上査詢各事宜。○敎曰儐臣狀本。軍威軍停止。已停當。切勿等待之意。分付守總兩營。星火知委所管諸邑。○因迎接都監別遣問安使於勅使所到處啓。敎曰。道內守令帶假承旨中擧行。幷已迎慰。則令所到地方守令中。秩高人差定問安使。卽爲措辭致謝。形止狀聞事。令都監星火行會儐使處。○政院啓曰。今此勅使出來時接見說話。今方書入。而或不無未盡之處。請令廟堂增刪。以備睿覽。允之。